प्रियंका बोलीं- सरकार बनी तो हर महीने 4000 रुपए बेरोजगारी भत्ता देंगे
Priyanka to rally Hyderabad's youth against BRS, प्रियंका गांधी की हैदराबाद में जनसभा आज
तेलंगाना में इस साल के आखिर में विधानसभा चुनाव है। प्रियंका गांधी ने सोमवार को हैदराबाद के सरूरनगर स्टेडियम में युवा घोषणा पत्र जारी किया। उन्होंने लोगों को संबोधित करते हुए कहा कि राज्य में सरकार आने पर सरकारी मदद से चलने वाली निजी कंपनियों में तेलंगाना के युवाओं को 75% आरक्षण मिलेगा। बेरोजगार युवाओं को हर महीने 4 हजार रुपए बेरोजगारी भत्ता मिलेगा।
प्रियंका ने कहा- हम राज्य में 2 लाख रिक्त पदों को सालभर के भीतर भरने का प्रयास करेंगे। तेलंगाना को अलग राज्य बनाने की मांग के आंदोलन में शहीद हुए लोगों के परिवार के एक सदस्य को सरकारी नौकरी मिलेगी। शहीदों के माता-पिता या उनकी पत्नी को 25 हजार रुपए की मासिक पेंशन दी जाएगी। पढ़ाई कर रही 18 साल से अधिक उम्र की लड़कियों को इलेक्ट्रिक स्कूटर दिया जाएगा। राज्य के हर जोन में स्किल डेवलपमेंट केंद्र बनाए जाएंगे।
प्रियंका के भाषण की 5 बड़ी बातें...
1. इस धरती के लिए सैकड़ों लोग कुर्बान हुए
आप तेलंगाना को मां बोलते हैं। ये राज्य आपके लिए सिर्फ एक जमीन का टुकड़ा नहीं है, न नक्शे पर बनाई एक लकीर है। ये वो धरती है जिसे आप मां मानते हैं। इस धरती के लिए सैकड़ों लोगों ने कुर्बानी दी। मेरे परिवार ने भी कई कुर्बानियां दी हैं, इंदिरा अम्मा देश के लिए शहीद हुईं।
हम कुर्बानी का मतलब जानते हैं, मेरी मां सोनिया ने आपकी बात समझी थी, फैसला मुश्किल था फिर भी हमने राजनीति के बारे में नहीं सोचा।
2. सरकार सोच रही, तेलंगाना उनकी जागीर है
देश और तेलंगाना के लिए शहीद हुए लोगों का सपना था कि राज्य के हर नागरिक को उनका अधिकार मिले। शहीदों का नारा था पानी, फंड्स और रोजगार, लेकिन आज राज्य में सिर्फ सत्ताधारी पार्टी को पानी मिल रहा है। उन्हें फंड मिल रहा है, सरकार के करीबियों को नौकरी मिल रही है।
KCR सरकार तेलंगाना के लोगों के सपने पूरे नहीं होने दे रही। उन्हें लगता है कि ये प्रदेश उनकी जागीर है और वे इसके नए जागीरदार हैं। उन्हें यहां से उखाड़ फेंकिए।
3. राज्य में रोज 3 किसान आत्महत्या कर रहे
तेलंगाना के ढाई लाख किसान पर डेढ़-डेढ़ लाख का कर्ज है। सरकार ने किसानों का कर्ज माफ करने का वादा किया था, लेकिन उन्होंने अपना वादा पूरा नहीं किया। 8 हजार किसानों ने 2014 के बाद से आत्महत्या की। रोज 3 किसान आत्महत्या करते हैं।
KCR सरकार बनने से पहले कहते थे हर घर में रोजगार देंगे, क्या आपके घर में नौकरी मिली। बेरोजगार युवाओं को हर महीने 3000 रुपए भत्ता देने की बात कही थी, आपको भत्ता मिला क्या?
4. सरकारी नौकरियों के 2 लाख पद खाली
राज्य में 2 लाख सरकारी नौकरियों के पद खाली पड़े हैं। PPSC का पेपर लीक हो गया, कोई एक्शन लिया गया क्या? मौजूदा सरकार ने पिछले पांच साल में एक भी सरकारी विश्वविद्यालय नहीं बनाया। प्राइवेट यूनिवर्सिटी बनाई है, लेकिन उसकी फीस गरीब परिवार नहीं दे सकता।
शिक्षा का ही बजट कम कर दिया है। आपके बड़े-बड़े सपनों का क्या हुआ, जिसके लिए आपने नया प्रदेश बनाया था। सरकार ने आपके सपने तोड़े। अब आपको तय करना पड़ेगा। कुछ महीनों में तेलंगाना में चुनाव है।
5. दादी इंदिरा से तुलना कर जिम्मेदारी का अहसास दिला रहे
आप लोग मुझे देखकर कहते हैं कि मैं इंदिरा अम्मा जैसी एक और इंदिरा अम्मा हूं। इससे मुझे अपनी जिम्मेदारी का अहसास होता है। वो 40 साल पहले देश के लिए शहीद हो गई थीं, लेकिन अब तक आप उन्हें याद करते हैं, उनका सम्मान करते हैं।
आप लोग मुझ में इंदिरा गांधी को देखते हैं, तो मेरी भी जिम्मेदारी है कि मैं यहां झूठा वादा नहीं करूंगीं। तेलंगाना में कांग्रेस की सरकार बनने के बाद सारे वादे पूरे किए जाएंगे।
इससे जुड़ी अन्य खबरें भी पढ़ें...
SSC बोर्ड पेपर लीक केस में तेलंगाना BJP अध्यक्ष गिरफ्तार, 14 दिन की न्यायिक हिरासत में भेजा गया
तेलंगाना में SSC बोर्ड का पर्चा लीक मामले में कोर्ट ने भाजपा अध्यक्ष बंदी संजय कुमार को 14 दिन की न्यायिक हिरासत में भेज दिया। पुलिस ने आधी रात करीमनगर स्थित उनके आवास पहुंची और उन्हें गाड़ी में बैठाकर ले गई। इस दौरान भाजपा समर्थक और पुलिस के बीच टकराव की स्थिति भी बनी। भाजपा ने गिरफ्तारी को गैर कानूनी बताया और कहा कि गिरफ्तारी के खिलाफ वह हाईकोर्ट जाएगी। पढ़ें पूरी खबर...